6.12.2022
SK
Úradný vestník Európskej únie
C 465/107 Utorok 3. mája 2022
starostlivosti, udržateľnosti, bezpečnosti a konkurencieschopnosti; upozorňuje, že technológie umelej inteligencie zároveň predstavujú riziko, že obmedzia ľudskú činnosť a nahradia autonómiu človeka; zdôrazňuje, že týmito prínosmi a rizikami by sa mala riadiť a čerpať z nich regulácia a komunikácia s verejnosťou v oblasti umelej inteligencie;
296. zdôrazňuje, že EÚ má potenciál formovať medzinárodnú diskusiu o umelej inteligencii a vypracovať celosvetovo vedúce spoločné pravidlá a normy, ktoré podporujú dôveryhodný a udržateľný prístup k umelej inteligencii zameraný na človeka, ktorý je plne v súlade so základnými právami; zdôrazňuje však, že príležitosť na konsolidáciu takéhoto osobitného európskeho prístupu k umelej inteligencii na medzinárodnej scéne si vyžaduje rýchle opatrenia, a preto sa EÚ musí spojiť a čo najskôr sa dohodnúť na spoločnej stratégii a regulačnom rámci; zdôrazňuje, že formovanie medzinárodných technologických noriem a štandardov si vyžaduje užšiu koordináciu a spoluprácu s podobne zmýšľajúcimi demokratickými partnermi;
297. zdôrazňuje, že v súčasnosti je EÚ ešte ďaleko od naplnenia svojej ambície stať sa konkurencieschopnou v oblasti umelej inteligencie v celosvetovom meradle; v tejto súvislosti zdôrazňuje, že je dôležité zabezpečiť harmonizované pravidlá a normy, právnu istotu a rovnaké podmienky na podporu zavádzania umelej inteligencie a inovácií, a to aj odstránením zbytočných administratívnych prekážok pre startupy, MSP a občiansku spoločnosť; uznáva, že radikálne zmeny takéhoto rozsahu majú na rôzne časti spoločnosti rôzny vplyv, a zdôrazňuje, že digitálna transformácia musí prebiehať pri plnom rešpektovaní základných práv; vyzýva Komisiu, členské štáty a Európsky parlament vrátane jeho príslušných výborov, aby nadviazali na odporúčania uvedené v pláne EÚ pre umelú inteligenciu;
298. vyzýva na vytvorenie regulačného prostredia pre umelú inteligenciu, ktoré zabezpečí účinné riadenie a ochranu základných práv a zároveň uľahčí konkurenčný prístup na digitálne trhy pre subjekty všetkých veľkostí s cieľom podporiť inovácie a hospodársky rast v prospech všetkých; zdôrazňuje, že konkurencieschopné, dostupné a spravodlivé dátové hospodárstvo založené na spoločných normách je predpokladom primeraného rozvoja a vzdelávania v oblasti umelej inteligencie; v tejto súvislosti poukazuje na riziko rozšírenia koncentrácie trhu v dátovom hospodárstve na hospodárstvo aplikácií umelej inteligencie;
299. dospieva k záveru, že pokrok v digitálnych ambíciách EÚ v oblastiach, ako je umelá inteligencia, si vyžaduje oveľa silnejší stupeň integrácie a harmonizácie na digitálnom jednotnom trhu, aby sa podporila cezhraničná výmena a aby sa zaručilo, že v celej EÚ sa budú uplatňovať rovnaké pravidlá a normy; v tejto súvislosti zdôrazňuje, že inštitúcie EÚ musia bojovať proti zneužívaniu trhovej sily s cieľom dosiahnuť rovnaké podmienky pre všetkých;
300. konštatuje, že je potrebné prijať potrebné opatrenia na zabezpečenie toho, aby digitálna transformácia podporovala zelenú transformáciu a neobmedzovala ju; konštatuje, že systémy umelej inteligencie si vyžadujú rozsiahlu infraštruktúru a možnosti pripojenia; zdôrazňuje, že digitálna infraštruktúra v súlade so zelenou dohodou bude zameraná na všetky sektory a hodnotové reťazce a mala by dodržiavať zásady obehového hospodárstva; zdôrazňuje, že umelá inteligencia však nebude funkčná bez primeraného zavedenia digitálnej infraštruktúry vrátane širokopásmového pripojenia, optických vlákien, okrajových uzlov a siete 5G; zdôrazňuje, že je dôležité zmierniť zvyšujúcu sa spotrebu energie a využívanie zdrojov, aby sa do roku 2030 dosiahla klimaticky neutrálna digitálna infraštruktúra;
301. zdôrazňuje, že rýchly technologický pokrok, ktorý zaviedla umelá inteligencia, ovplyvní aj živobytie všetkých, ktorí nemajú zručnosti dostatočne rýchlo sa prispôsobiť týmto novým technológiám; poznamenáva, že zvyšovanie kvalifikácie a rekvalifikácia môžu pomôcť riešiť mnohé z týchto sociálno-ekonomických problémov, ale zdôrazňuje, že tieto vplyvy by sa mali riešiť aj v kontexte systémov sociálneho zabezpečenia, mestskej a vidieckej infraštruktúry a demokratických procesov; konštatuje, že s cieľom podporiť prijatie inovácií v oblasti umelej inteligencie, zvýšiť akceptáciu aplikácií založených na umelej inteligencii a zabrániť tomu, aby niekto zaostal, je potrebné poskytnúť ľuďom prostriedky na získanie digitálnych zručností; zdôrazňuje, že s cieľom zvýšiť digitálnu gramotnosť a odolnosť je potrebné začínať so vzdelávaním založenom na oblastiach IKT a STEM od raných štádií, pričom by malo zostať prístupné vo všetkých štádiách života; domnieva sa, že kľúčový význam majú iniciatívy na vytvorenie prostredí excelentnosti v oblasti umelej inteligencie, na prilákanie talentov v tejto oblasti do EÚ a na boj proti úniku mozgov;
302. zdôrazňuje, že je dôležité riešiť výzvy súvisiace s umelou inteligenciou, ktoré ohrozujú základné práva, a umožniť tak, aby sa umelá inteligencia účinne stala nástrojom, ktorý slúži ľuďom a spoločnosti a sleduje spoločné dobro a všeobecný záujem; konštatuje, že na vybudovanie dôvery občanov v umelú inteligenciu je potrebné chrániť ich základné práva vo všetkých oblastiach života, a to aj v súvislosti s využívaním umelej inteligencie vo verejnej sfére a na pracovisku; zdôrazňuje najmä potrebu zohľadniť práva, ciele a záujmy žien a menšinových komunít v rámci digitálnej transformácie; zdôrazňuje, že verejné služby a ich administratívne štruktúry musia ísť príkladom; zdôrazňuje, že EÚ musí urýchliť zavádzanie systémov